dunamuveszegyuttes

HÉTTORONY - Makovecz Imre emlékére
2026-07-02 19:00 - 20:00 UTC | Lendva
„…a Héttorony mélyében fekszik a mérhetetlen kincs, melynek a Barát az őre; bizonyos éjeken látni őt völgyeket áthágó lépéssel, fejével a holdig felérve járni, s a kincshöz vivő kulcsokat kinálgatni… Ezen kincs magába foglalja mind azt, mi az isteni magyarföldön csak lelhető: aranyfákat, gyümölcsöt, szöllőgerezdeket, mindennemű állatot, bor helyett, iható folyékony aranyat, arany tyúkokat, hasonló tojást költve, arany köveket….” – Ipolyi Arnold
A Héttorony legenda szimbolikája számos alkalommal feltűnt a magyar kultúrtörténetben. A Kárpát-medence népi műveltsége, kollektív emlékezete és kreativitása, valamint a nagy elődök szellemi hagyatéka jelentik azt a kincset, amit a Héttorony magában rejt Bécs, Kassa, Munkács, Brassó, Újvidék, Zágráb és Maribor tornyainak ölelésében. E kincsek között tartjuk számon Makovecz Imre életművét is.
Nem véletlen, hogy a 2002 óta megrendezésre kerülő, Makovecz épületeiben zajló építészeti és világzenei fesztivál is a Héttorony nevet viseli.
A Duna Művészegyüttes Héttorony című táncszínházi előadása arra vállalkozik, hogy a Mester gondolkodásmódját, műveinek komplexitását a tánc nyelvén fogalmazza meg.

Előadja a Duna Művészegyüttes, Vecsei H. Miklós, Etnofon Zenei Társulás
Zeneszerző, zenei rendező: Kiss Ferenc
Zenei szerkesztők: Novák Péter, Küttel Dávid
Jelmeztervező: Túri Erzsébet
Látvány: JuZso
Koreográfusok:
Appelshoffer János, Fitos Dezső, Foltin Jolán, Horváth Zsófia, Juhász Zsolt, Kocsis Enikő, Mihályi Gábor
Tánckarvezetők: Bonifert Katalin, Soós Gyula András
Rendező-koreográfus: Juhász Zsolt
Külön köszönet Csernyus Lőrincnek és a Makovecz Imre Alapítványnak.

Magyar táncképek
2026-07-04 19:00 - 20:00 | Hévíz
„…A magyar egy Pindár: valamerre ragadja negéde,
Lelkesedett tűzzel nyomja ki indulatit.
Majd lebegő szellő, szerelemre olvad epedve,
S búja hevét kényes mozdulatokba szövi;
Majd maga fellobbanva kiszáll a bajnoki táncra
(Megveti a lyánykát a diadalmi dagály),
S rengeti a földet: Kinizsit látsz véres ajakkal
A testhalmok közt ugrani hőseivel…”
/Berzsenyi Dániel: A táncok/

A Magyar táncképek a Duna Művészegyüttes folklórelőadása, amelynek műsorát a Kárpát-medence autentikus néptáncait bemutató, feldolgozó koreográfiák alkotják.
Az előadás kötetlen szerkezetű, amely különböző hangulatokat idéz meg, impressziókat nyújt a paraszti kultúrából.
A színpadon mezőföldi, vág-garam közi, somogyi, Békés megyei, kárpátaljai és kalotaszegi táncok, valamint különböző vidékek pásztortáncai elevenednek meg, melyeket a Göncöl zenekar kísér virtuóz zenei összeállításokkal. Ezek a dallamok – hasonlóan a táncképekhez – a Kárpát-medence magyarságának és nemzetiségeinek népzenei hagyományait mutatják be.

Előadja a Duna Művészegyüttes tánckara és a Göncöl zenekar
Rendező: Juhász Zsolt

Az előadás után táncházra várjuk az érdeklődőket.

Duna fergeteges
2026-07-19 19:00 - 20:00 | Hévíz
Hagyományos tánckultúránk karakterének egyik fő jellemzője a virtuózitás. A különböző tájegységeink ügyességi, szóló és páros típusú táncaiban egyaránt megtalálhatóak a lendületes embert próbáló vagy épp kimagasló tánctudást igénylő elemek.
A Duna Művészegyüttes Duna fergeteges című előadása egy olyan válogatás, melyben a közelmúltbeli néptáncbemutatóik legvirtuózabb koreográfiáiból szemezgetnek. Válogatást láthat a közönség a Kárpát-medence különböző területeinek és tájegységeinek leglátványosabb táncaiból.

Előadja a Duna Művészegyüttes és a Göncöl zenekar.
Közreműködik: Kacsó Hanga Borbála, Junior Prima-díjas énekesnő

Fordulj, kedves lovam - Válogatás Kallós Zoltán gyűjtéseiből
2026-07-28 21:00 - 22:00 | Kapolcs – Művészetek Völgye
Fordulj, kedves lovam – Válogatás Kallós Zoltán gyűjtéseiből
A Duna Művészegyüttes Göncöl zenekarának koncertje

A Duna Művészegyüttes állandó zenekara, a Göncöl zenekar önálló koncertje a kétszeres Kossuth-díjas erdélyi magyar néprajzkutató, Kallós Zoltán népzenei gyűjtéseiből válogat.
A Fordulj, kedves lovam – Válogatás Kallós Zoltán gyűjtéseiből című album a Spotify és Apple Music zenemegosztó csatornákon hallgatható, az album célja, hogy Kallós Zoltán életét, kiemelkedő személyiségét legfontosabb népzenei gyűjtéseiből válogatva mutassa be, melyet a koncerteken videó-illetve hangbejátszásokkal, fényképek vetítésével tesznek még érzékletesebbé.
Az album, így tehát a koncert zenei anyagában is kimagasló szerepet játszik Kallós szűkebb szülőföldje, a Kis-Szamos menti Válaszút és Bonchida, illetve Mezőség számos falujának (Feketelak, Buza, Vajdakamarás, Magyarszovát, Szék) hangszeres és vokális népzenéje, de Kallós Zoltán moldvai, gyimesi, kalotaszegi és nagysajói gyűjtéseiből is válogatnak. A zenei anyagot szerkesztette és természetesen a koncerten is közreműködik Enyedi Ágnes népdalénekes, aki Kallós Zoltánnal gyerekkorától kezdve nagyon szoros kapcsolatot ápolt.
Előadja:
a Duna Művészegyüttes népi zenekara, a Göncöl Zenekar
Énekes közreműködők:
Enyedi Ágnes Junior Prima díjas népdalénekes, a Népművészet Ifjú Mestere
